als_Latn dik_Latn sag_Latn
Asport – E nis me fitore por jo me spektakël Reali. Mbretërorët fitojnë 2-0 përballjen e tyre të parë për këtë vit në La Liga atë ndaj Cordobas. Ndërkohë Atletico nuk shkon më shumë se një barazim pa gola ndaj Rayo Vallecanos.
Real Madrid 2-0 Cordoba.
Loja e Realit nis me ritme të ulëta edhe pse në fushë janë të gjithë yjet e Ancelottit. Duhej të kalonin së paku 30’ minuta që “Los Blancos” të gjenin rrugën e rrjetës. Benzema shënoi me kokë duke hapur kështu ndeshjen. Pjesa e dytë filloi sërish me ritme të ulëta. Kampionët e Evropës nuk duken dhe aq kampionë teksa miqtë fillojnë e bëhen më të vendosur në fushë. Në fakt Cordoba gjen dhe rrugën e barazimit, por goli i tyre anulohet për pozicion jashtë loje. Kjo situatë dhe loja tejet e dobët e bën publikun të vërshëllejë mënyrën sesi po e zhvillonte lojën Reali. Kjo gjë vazhdoi derisa Ronaldo shënoi dy herë, por që vetëm goli në minutën e fundit (90’ min) ishte i rregullt dhe ishte ai që vulosi rezultatin prej 2-0 me një gjuajtje potente. Skuadra padiskutim është ndër më cilësoret e mundshme por duket se ende nuk ka gjetur ekuilibrat e duhur dhe nuk shprehet mirë në lojë, gjithsesi të dielën madrilenët do të përballen me Real Sociedadin në trasfertë, kujtojmë se Sociedadi e humbi ndeshjen e parë përballë Eibarit (1-0).
Rayo Vallecano 0-0 Atletico Madrid.
Në derbin e parë të Madridit për këtë sezon të La Ligës, skuadra e Diego Simeones e sheh veten në vështirësi. Në një ambient tejet të zjarrtë të tifozerisë vendase dhe me skuadrën kundërshtare dukshëm më të motivuar, Atletico detyrohet të ndjekë lojën e Vallecanos, që zotëron dhe mbajtjen e topit. Të rënë pre e nervozizmit dhe lodhjes fizike (për shkak të angazhimit në Superkupën e Spanjës) Atletico nuk del kurrë në lojën e saj, ndërsa i duhet t’i thotë faleminderit repartit të mbrojtjes që e mban portën e pa-prekur. Kampionët e Spanjës e zhvillojnë ndeshjen pa trajnerin Simeone, i skualifikuar për tetë ditë, e kështu e ndjejnë veten psikologjikisht të mangët në numër. E sigurt është që për këtë vit nuk do të jetë e lehtë për Atleticon të konfirmohet si kampione ndërsa nga pas i shkon mallkimi i Mourinhos dhe Tata Martinos, “Kush fiton Superkupën s’merr asgjë për vitin tjetër!”.
You must be logged in to post a comment Login
als_Latn ast_Latn als_Latn sot_Latn als_Latn eng_Latn